Folketing
2009-05-27

Derfor: Når Danmark til efteråret er vært for det store internationale klimatopmøde, skal vi – hvis vi tør – slå to fluer med ét smæk. Vi skal både løse klimakrisen, og vi skal skabe masser af nye grønne job. Det kan kun ske, hvis vi tør, og det kræver politiske ambitioner, politisk regulering og politisk handlekraft. Markedet løser ikke disse problemer af sig selv, erhvervslivet er parat, oppositionen er parat, og det ville være skønt, om regeringen også ville komme op i gear. VK-regeringen har jo siddet tungt på magten sammen med Dansk Folkeparti i 8 år. Regeringen kom til magten i en økonomisk opgangstid, og i langt størstedelen af tiden siden 2001 har den haft vinden i ryggen. Alligevel dumper regeringen, når den skal bestå velfærdseksamen hos borgerne, som vi talte om under de korte bemærkninger. Danskerne oplever, at både ældrepleje, børnepasning, sygehuse og folkeskoler er blevet ringere og ringere, siden regeringen med daværende indenrigsminister Lars Løkke Rasmussen i spidsen gennemførte kommunalreformen. Ikke på et eneste område er der fremgang og markant tilfredshed at spore.